
REFERAT

privind acceptarea donaţiei Societăţii Comerciale Lidl România SCS

Prin adresa cu nr. DT2012-000088/26.01.2012 Comisia de Circulaţie din cadrul Primăriei Municipiului Timişoara a avizat favorabil obiectivul "Amenajare acces auto la  Supermarket pentru produse alimentare şi nealimentare,  precum şi amenajarea unei platforme de incintă cu 92 de locuri de parcare, str.  Prahova, nr. 16, C.F. 403974 nr. topo. 16415/1/2/1/1, Timişoara", cu condiţia realizării, pe cheltuiala beneficiarului, semaforizării intersecţiei dintre str. Banatul - str. Transilvania - str. Crizantemelor - str. Ioan Budai Deleanu.

Astfel, prin avizul nr. DT2012-002290/04.10.2012, Comisia de Circulaţie din cadrul Primăriei Municipiului Timişoara a modificat soluţia eliberată cu numărul DT2012-000088/26.01.2012 pentru obiectivul "Amenajare acces auto la Supermarket pentru produse alimentare şi nealimentare, str.  Prahova, nr. 16, C.F. 403974 nr. topo. 16415/1/2/1/1, Timişoara" prin reorganizarea circulaţiei rutiere, modificările urmând a fi realizate pe cheltuiala beneficiarului.


În acest sens, prin adresa înregistrată la Primăria Municipiului Timişoara cu nr.  RE2013-002244/22.03.2013, SC Lidl România SCS a oferit Municipiului Timişoara suma de 2760,33 lei cu titlu de donaţie, sumă care urmează să fie utilizată în vederea realizării branşamentului electric al semaforizării intersecţiei str. str. Banatul - str. Transilvania - str. Crizantemelor, precum şi instalaţia de semaforizare din intersecţia str. Banatul - str. Transilvania - str. Crizantemelor - str. Ioan Budai Deleanu Timişoara.


Potrivit art. 121 alin. (3) din Legea nr. 215/2001 privind administraţia publică locală  donaţiile  şi legatele cu sarcini pot fi acceptate numai cu aprobarea consiliului local, cu votul majorităţii consilierilor locali în funcţie.


Întrucât donaţia trebuie încheiată prin înscris autentic, sub sancţiunea nulităţii absolute (conform art.1011 din Codul civil aprobat prin Legea nr. 287/2009) este necesară împuternicirea unor funcţionari din cadrul Seriviului Juridic al Primăriei Municipiului Timişoara, desemnaţi prin dispoziţie a Primarului.


Având în vedere cele mai sus prezentate propunem:
- acceptarea cu titlu de donaţie a instalaţiei de semaforizare din intersecţia str. Banatul - str. Transilvania - str. Crizantemelor - str. Ioan Budai Deleanu Timişoara şi a sumei de 2760,33 lei conform ofertei de donaţie nr. RE2013-002244/22.03.2013.Suma de 2760,33 lei va fi folosită obligatoriu de Municipiul Timişoara pentru realizarea branşamentului electric al semaforizării intersecţiei mai sus amintite;

- încheierea contractului de donaţie se efectuează prin împuterniciţi ai Primarului din cadrul Serviciului Juridic, desemnaţi prin Dispoziţie a Primarului şi donator;

- cheltuielile impuse de perfectarea contractului de donaţie vor fi suportate de către Municipiul Timişoara.

